סולימאן הגדול

שלמה כהן (1921 – 18 בפברואר 2009), הידוע בכינוי סוּלימאן הגדול, היה זמר ישראלי, ומחלוצי השירה בציבור בישראל.

ביוגרפיה

שלמה כהן נולד ב-1921 בנווה צדק, תל אביב במשפחה בת שבעה בנים ושתי בנות. אביו, יעקב שלמה כהן (1889–1964), שעלה מתימן בשנת 1912, היה פעיל ציבור בקהילת יוצאי תימן, מראשי התאחדות התימנים ומזכיר מועצת העובדים שלה בתל אביב, ציר לאספת הנבחרים וחבר הוועד הלאומי. אחיו איתמר כהן היה סולן להקת הנח"ל בשנות ה-50.

בנעוריו היה כהן חבר בלהקת בני מחול, ובפלמ"ח היה אחד מחברי "חבורת האש", שמרבית חבריה היו מהמחלקה הערבית של הפלמ"ח. אנשי החבורה נהגו לעשות קומזיצים בשעות הערב והיו יושבים מסביב למדורה ושרים שירים עבריים, כמו: "איל, איל בן קרניים", "מה יפים הלילות בכנען", "שושנת תימן" ועוד.

לאחר קום המדינה נותרו בחבורה רק סולימאן ובני משפחתו: אשתו שרה כהן וילדיו: חופני כהן הבכור (שכינויו היה סולימאן הקטן), פנחס (פיני) כהן, שהיה סולן צוות הווי הנח"ל (וכיום חי בניו יורק), יזהר כהן וורדינה כהן.

שלמה כהן ואשתו היו מופיעים באירועים שונים והקליטו שני תקליטים: בשנת 1978, אלבום לכבוד 30 שנה למדינת ישראל: "30 שנות זמר מסביב למדורה" עם סולימאן הגדול וחבורת זמר מקיבוץ שפיים, ובשנת 1994 את האלבום "זמרת הארץ עם משפחת סולימאן הגדול".

בשנת 1992 הוענק לו תואר יקיר העיר גבעתיים.

לנכדיו מבתו ורדינה יש שמות מוזיקליים, והם קרויים מיתר, סול, קשת ותו בשל הקשר העמוק של המשפחה למוזיקה.

עיריית גבעתיים קראה כיכר (מעגל תנועה) ברחוב ריינס על שמו. ליד הכיכר יש שלט הנצחה לזכרו.

כהן המשיך להופיע כמעט עד יומו האחרון, על אף מחלת הכליות שסבל ממנה.
הוא נפטר בשנת 2009 ממחלתו, בגיל 88. נקבר בבית הקברות נחלת יצחק.

דיסקוגרפיה
 30 שנות זמר מסביב למדורה עם סולימאן הגדול, חיפה: התקליט, 1978. (עם אשתו וילדיהם ועם חבורת זמר מקיבוץ שפיים; הוקלט בהופעה חיה)
 זמרת הארץ עם משפחת סולימאן הגדול; מפיקים: ציונה לוי-לירון ודב זעירא, חיפה: התקליט, 1994. (שרים: שלמה, שרה, חופני, יזהר, ורדינה ופיני כהן)

קישורים חיצוניים

 
 
 
 הזמר סולימאן הגדול נפטר בגיל 88, המהדורה המרכזית, ערוץ 2, 18 בפברואר 2009
 
 יזהר כהן נפרד מאביו - סולימאן הגדול, רבקה מיכאלי: באה לשבת, רדיו ללא הפסקה, 20 בפברואר 2009

הערות שוליים

זמרים ישראלים
זמרים השרים בעברית
שירה בציבור בישראל
אמנים ישראלים הידועים בשם במה
משפחת יעקב שלמה כהן
משתתפי פסטיבל הזמר המזרחי
אנשי היישוב ילידי הארץ
לוחמי הפלמ"ח
יקירי גבעתיים
אישים הקבורים בבית הקברות נחלת יצחק
ישראלים שנולדו ב-1921
ישראלים שנפטרו ב-2009